Papersnake/gushiwen huggingface dataset:
绕池游慢（赵倅游濠，作绕池游慢，约同赋）
韩淲（宋代）

荷花好处，是红酣落照，翠蔼余凉。绕郭从前无此乐，空浮动、山影林篁。几度薰风晚，留望眼、立尽濠梁。谁知好事，初移画舫，特地相将。

惊起双飞属玉，萦小楫冲岸，犹带生香。莫问西湖西畔□，□九里、松下侯王。且举觞寄兴，看闲人、来伴吟章。寸折柏枝，蓬分莲实，徒系柔肠。
布席 其二
屈大均（明代）

彼美东邻子，频歌弃妇篇。昭阳曾几日，永苍已经年。

杨柳徒多絮，芙蓉自少莲。不如若耶上，终老绿苔边。
校雠古史二首
苏籀（宋代）

炎牺分纪到先秦，散脱前闻待发明。
处士妄谈纷战国，专门阿党蔽西京。
尘沙涤荡川归海，故实符同史与经。
梦奠老人遗意得，麾天巨刃不留行。
寄胡伯衡兼呈叔父元理元美二首 其一
黄玠（元代）

忆昔少年日，慷慨赋远游。晨起揽白须，始知天地秋。

寒云去雁断，落木穷猿愁。亲故各异方，谁当慰淹留。

此邦非吾土，怅望登兹楼。长歌动幽愤，汗漫不可收。
病后负暄
姜特立（宋代）

阳和初四体，觉我病骨轻。
血气相贯输，浩浩梨枣生。
以我身中离，交会丙与丁。
阴尽命自长，何必求丹经。
和刘郎中曲江春望见示
白居易（唐代）

芳景多游客，衰翁独在家。肺伤妨饮酒，眼痛忌看花。

寺路随江曲，宫墙夹道斜。羡君犹壮健，不枉度年华。
秋怀五首
李谦（宋代）

败壁鸣莎鸡，凉月照虚堂。
南邻机杼声，烨烨灯火光。
遥闻谁家砧，已趣公子裳。
佳人在何许，叶落山中霜。
清明省扫归舟陆相半
萧元之（宋代）

一径险仍修，沿溪去未休。
薛萝春暗树，杨柳暮遮楼。
荡桨渔舟驶，寒钟僧寺幽。
倚篷赊濁酒，犹可洗诗愁。
和人观张园车马
林旭（清代）

春去初添车马狂，幔缨御者意扬扬。看街楼阁人垂手，过眼云烟鉴眩光。

趯趯散眠芳草地，盈盈归去牡丹坊。难知此日园林价，莫转诗人锦绣肠。
崔侯燕城西高家亭复次韵
陈造（宋代）

昔人胜践此兴怀，复见西园游上才。
谭麈生风容满听，酒觞插羽未须催。
小令纤指鸣飞雹，却遣红檀趁落梅。
更约归来醉丛碧，将军端岂兴阑回。
渔庄
岳榆（元代）

文竿比目出清波，翠袖香醪金叵罗。
凉月团团当槛白，秋花冉冉隔帘多。
散花词 其三
赵佶（宋代）

浅浅黄金萼，匀匀白玉英。天风随御驾，吹满九重城。
途中暑热忆诸同舍
韩琦（宋代）

振野惊风拂面尘，赫曦流烁犯征轮。酒非逃暑虚成会，花未忘征谩映人。

绿水已伤春别旧，碧云长起暮愁新。朝来记得瀛洲梦，目断英游极怆神。
山居杂诗九十首
曹勋（宋代）

前日花正红，今旦香已入。
我知色空相，未开固非在。
韶华每备陈，风雨不本贷。
任渠万点飞，岂待愁如海。
题天恩四谥册
胡应麟（明代）

奕叶恩光道路频，一门华衮动星辰。三传凤德依清庙，四拜龙章出紫宸。

金匮易名藏太史，玉阶衔命发行人。君看琬琰新成录，百代何方殿后尘。
夏日偶作
杭济（明代）

三伏盛炎暑，远村人到稀。年衰病众集，性懒事多违。

林雨竹凉细，池风荷气微。藤床与竹几，坐卧日相依。
昌禅师瓦翁塔
释德洪（宋代）

瓦翁外瓦中旷达，未死不妨先建塔。心如平地起骨堆，聊对时人翻著袜。

住山送客不过溪，瓦径不减石头滑。诸方来者莫粗心，举步亦须防倒跶。
忆环溪草堂托张公子寄云间沈大参
吕时臣（明代）

白绩当年忆胜游，芳尊早暮共登楼。秋风故国张公子，明月双溪沈隐侯。

花气尚怜吟处醉，江声不断别时愁。吴淞水暖鳜鱼美，何日重来泊钓舟。
南安道中
彭汝砺（宋代）

南安穷且僻，况复阻凶饥。破屋人何在，空山鸟自归。

儿童多素韠，妇女祇青衣。好雨兆丰岁，斯民其庶几。
气候六首 其五
肖雄（清代）

阴山北望五单于，地与南疆迥自殊。八月西风吹雪到，无端一夜失枌榆。
初直省宿
朱翌（宋代）

薄暮欣暑退，吏散列闲屋。
冰厅冷如水，孤坐一巾幅。
久绝青绫冷，仅免床下伏。
何尝语丁宁，但愧头蓄缩。
频年耗太仓，初夜费官烛。
枕书倦已抛，梦蝶来更速。
咍台到天明，从人笑列宿。
上西涯先冢和程学土
庄昶（明代）

肯将黎杖负康强，采药寻诗每日忙。庞老尽容吾拜晚，泷冈真托此碑长。

高名岂更垂今日，厚德何惭盖一乡。墓木我来今渐拱，可胜哀泪到淋浪。
李监饟四物各以一绝答之 鹅鲊
方岳（宋代）

翠箬红泥曲米春，篆滩风月入厨珍。谁令渠识黄庭字，且醉胸中无字人。
过宜阳城二首
邵雍（宋代）

当日宜阳号别都，奈何韩国特区区。
子房不得宣遗恨，博浪沙中中副车。
人境庐杂诗 其四
黄遵宪（清代）

出屋梧桐长，都经手自栽。十年劳树木，百尺看成材。

莽莽风云会，深深雨露培。最高枝上月，留待凤皇来。
怀人
吴德旋（清代）

怀人春夜坐，坐久微风生。远远闻清吹，谁家玉笛声。

开帘纳归闻，倚槛听啼莺。苔砌露偏重，花檐月倍明。

颓思方就枕，惆怅曙鸡鸣。
送山伯良佐东归以务道期息涂为韵 其三
吕本中（宋代）

吾诗如清风，去留不可期。洒然或一来，不繫凡子知。

两郎从我游，岂但窥藩篱。山房光焰在，实藉众木枝。

斯言可三复，如我清风诗。
又敬和寓舍
洪咨夔（宋代）

借得卢仝屋数间，不为太窄不为宽。胸中鹏背三千里，膜外羊为百八盘。

薜荔水中摽本远，菖蒲石上见花难。粗茶粝饭随缘过，等作须弥芥子看。
雁字三十首次韵 其二十九
韩氏（清代）

白云浅处认牙签，朗朗真宜众目瞻。波抉晴滩初纸拂，露研春草有花黏。

萧萧竹借凌霄管，软软沙铺对岸缣。全力拓开周万里，精神更聚在毫尖。
辞主人绝句四首。放鹦鹉
齐己（唐代）

陇西苍巘结巢高，本为无人识翠毛。

今日笼中强言语，乞归天外啄含桃。
金山寺与同游沈都督希仪陈太守天然
黄佐（明代）

高阁层台尽向阳，暇逢迟月共翱翔。鼋鼍窟远禅扉静，龙象筵开贝叶香。

析木天涵波荡荡，秣陵烟带树苍苍。中泠瀹罢临风磴，还听山僧说武皇。
春闺（一本连后杂诗三首作杂诗四首）
沈佺期（唐代）

铁马三军去，金闺二月还。边愁离上国，春梦失阳关。

池水琉璃净，园花玳瑁斑。岁华空自掷，忧思不胜颜。
赠司空掾安仁诗
潘尼（魏晋）

桓桓上宰，穆穆四门。投纶沧海，结纲昆仑。迅翼争赴，游鳞竞奔。

美哉逸轨，放辔无前。

放辔伊何，杖策来游。颉颃将相，高揖王侯。华茂九春，实繁三秋。

骋辞泉踊，敷藻云浮。

表奇髫龀，成名弱冠。令德内光，文雅外焕。幽冥必探，凝滞必散。

终贾杜口，杨班韬翰。

我车既驾，我弓既招。既升尺木，将游云霄。纳言帝侧，正色皇朝。

华组鸣佩，飞蝉曜貂。

人亦有言，人恶其上。至乐贵和，大礼崇敬。泉不可凌，必也心竞。

伐善施劳，称人所病。

文侯焉轼，干木在庭。子奇何盛，车有老成。昔闻颜子，今也吾生。

克己复礼，在贵不盈。

杂采故乡，扬辉蓬宇。文绣煌煌，衣裳楚楚。何以会宾，筚门环堵。

何以备肴，杀鸡为黍。

伊余鄙夫，秩卑才朽。温温恭人，恂恂善诱。坐则接茵，行则携手。

义惟诸父，好同朋友。

年时易逝，进德苦晚。嘉彼骏逸，愧此疲蹇。虽欲望尘，前驱遂远。

解衔散辔，徘徊吴阪。

收迹衡门，旋轸上京。主事之殷，以君之明。缉熙台鼎，协济和羹。

歧路多怀，赋诗赠行。
送程给事知越州
宋敏求（宋代）

浙东歌舞望旌麾，远泛樵风羽綄飞。论撰内通仙殿籍，拜兴初别夕郎闱。

老人日俟刘公至，狂客今无贺监归。闻有新诗频寄我，莫嗟梅雨裛朝衣。
晚次宣溪，辱韶州张端公使君惠书叙别酬以绝句二章
韩愈（唐代）

韶州南去接宣溪，云水苍茫日向西。

客泪数行先自落，鹧鸪休傍耳边啼。

兼金那足比清文，百首相随愧使君。

俱是岭南巡管内，莫欺荒僻断知闻。
送人
左偃（唐代）

一茎二茎华发生，千枝万枝梨花白。春色江南独未归，今朝又送还乡客。
送江充之郎中知温州
喻良能（宋代）

岩廊拱神圣，岳牧用才良。
委寄晋藩镇，飞腾汉省郎。
缣推非矫激，绵蕝岂寻常。
花粲挥毫玉，风生漱齿霜。
儿童骑截竹，父老候甘棠。
五马晴熏细，双旌晓月凉。
清香凝燕寝，春草梦池塘。
乳哺苏民瘼，生薪束吏行。
谢楼山色净，孤屿海天长。
信美毋多恋，遄归觐建章。
咏史 其一 韩信
陈普（宋代）

良日登坛计策行，酸咸甘苦共杯羹。不须握手师陈豨，脩武高眠已合烹。
忆朱子大学士一首
苏泂（宋代）

翠麓晚萧骚，无风树亦号。
官荣归若辈，诗态忆吾曹。
信有忧能死，应无酒可陶。
平生相照地，不隔半秋毫。
偶题五言绝句五首·其一
方回（元代）

自古有治乱，谁家无是非。
晓床听邻语，琐琐诉寒饥。
贤者之孝二百四十首·韦虚心
林同（宋代）

父居郎省日，莳柳向庭中。
对柳如对父，那能不敛容。
卜算子
沈瀛（宋代）

那里是闲时，这里何曾定。毕竟忙时恼杀人，到了还他静。

静处忙如何，莫被顽空引。一道神光总现前，受用无穷尽。
踏莎行
易顺鼎（清代）

浅碧窗疏，深红路隐。传来燕子归期近。和烟和雨画池台，笛声不唤垂杨醒。

卯酒初酣，午妆还靓。卖花人说春寒紧。梦无寻处只瞢腾，一鹃啼断楼阴暝。
己卯岁除夜
赵友直（宋代）

刚迎新岁至，俄惊岁复分。
烧灯明万户，爆竹响千门。
愁对梅花咏，强将柏叶吞。
经年心底事，明日付东君。
送普贤智老住洋屿庵
释居简（宋代）

狡兔久居狮子窟，妙喜家风已乾没。普贤玉象自何来，无限黄尘起溟渤。
梅花喜神谱·小蕊一十六枝
宋伯仁（宋代）

善舞几当场，妖姿呈窈窕。
当场人自迷，郭郎未容笑。
寄芳洲先生
徐瑞（宋代）

山中二十三年约，今日寻诗始得来。举瓢酌水为君寿，从此登临岁一回。
马嘶 其二
弘历（清代）

廿里川原暖日晴，千村稌黍有秋成。到来不为寻新句，图里豳风许暂行。
应景乐
萧回（宋代）

金陵故国。极目长江浩渺，千重隔。山无际，临湍怒涛碛。

俯春城隔寂。芳昼迤逦，一簇烟村将晚，严光旧台侧。

何处倦游客。对此景惹起离怀，顿觉旧日意，魂黯愁积。

幽恨绵绵，何计消溺。回首洛城东，千里暮云碧。
诗偈 其一五五
庞蕴（唐代）

城内数万户，不奈我恒一。时时师子吼，禽兽俱皆卒。

教作罗睺罗，无踪持戒律。但知入理坐，日头骨咄出。
十月八日雪与诸寮倡和
许天锡（明代）

元冥初试发硎铓，屑玉镂花散渺茫。画里渔舟归晚浦，吟边风渺泻寒塘。

窗涵明月三分白，帘绝飞埃半点黄。却笑年来衰懒甚，镇龙羔袖锁书仓。
偶作
李公明（宋代）

石光火中寄此身，谁论北富与南贫。
眼前正爱溪梅瘦，冰雪亭亭笑伴人。
子和惠贶佳什惇叙世契诵咏感慨情见乎辞因次其韵
刘跂（宋代）

恭闻裕陵初，文物万古先。仁英所造士，台阁遍招延。

堂堂丹阳所，发轫自宾筵。维我先大夫，整驾亦周旋。

一时起接武，千里称比肩。俱陈曲台议，共校天禄编。

心期久相契，燥湿无改弦。晚登廊庙席，玉笋照华颠。

厩马并飞盖，斋榻连脩椽。到今启事帖，尺牍馀藤笺。

忆我既冠后，群趋集英前。所持柱史橐，水镜资平铨。

谓宜掇上第，击节称奏篇。声名竟寂寂，感遇空拳拳。

事过剧脱兔，迩来三十年。翰墨恍未落，拱水森已圆。

嗟哉最孤露，罪戾深益缠。迷途虽云指，顽质何由镌。

以兹众恶归，白首犹迍邅。屡惊流夜郎，敢望尉通泉。

弦肠恐齐断，身璧欲俱捐。岂知巢倾覆，胎卵却复全。

圣主日方中，照曜无党偏。宸笔下霄汉，一洗空宿愆。

生还出望外，喜极悲泪涟。诗书手自束，衣袂轻欲翾。

犹忧抱沈瘵，针石久未蠲。朅来问医药，蹭蹬淮之壖。

追惟曩时乐，梦破无重眠。畴知王所子，但说副车贤。

持带走穷隶，趣驾来飞旃。劳我鬓霜雪，欢颜语㛹娟。

北堂太夫人，备福独绵绵。往者三殿朝，吾亲亦班联。

问讯逮妻女，悲欢深怆然。升堂一拜阻，自痛久拘挛。

念子事方殷，使客舟车骈。拨忙屡顾盼，尊酒劝留连。

新诗又来辱，巨轴星斗悬。七字健欲活，靡靡争春妍。

夷途取騄骥，武库出戈鋋。骤闻吴叔辩，霍然病欲痊。

感子重拜嘉，傥未沟壑填。西风理归棹，往稼汶阳田。

王途正清廓，天子仁如天。轩冕岂不好，于我亦青毡。

政惟萧丘火，寒焰宁复然。亨衢子当骋，愿言早著鞭。

高闳富令息，犊子亦所怜。世交固未替，更赖清白传。
建隆郊祀八首
窦俨（宋代）

在国南方，时维就阳。
以祈帝祉，式致民康。
豆边鼎俎，金石丝簧。
礼行乐奏，皇作无疆。
和颖翁邹公祖署中纪怀四章 其三 听鸟
庞嵩（明代）

粤徼闻啼鸟，恍惚乡国音。停云在树杪，尺五连苍阴。

出门寄遥瞩，乃隔庾江岑。乘风欲插羽，安得从飞禽。

抚弦重叹息，聊作兼葭吟。我有南薰调，可以开烦襟。

昔贤异出处，意气仍盍簪。范老忧时念，且罄平生心。
思归示子聿
陆游（宋代）

平生爱山水，游陟老不厌。
此外惟读书，垂死尚关念。
方昔少壮时，万里携一剑。
自从还故山，日夜就收歛。
蒙恩置三馆，寒灰忽光焰。
龙锺气才属，笔力安得赡？同舍多贤豪，揣分无乃玷。
春来百疾作，沉痼困鍼砭，思归入梦寐，历历数过店。
问津始胥涛，系缆望禹窆。
小江齑饼美，梅市将酒酽。
云破山嶙峋，雨足湖潋灩，二月柳胜搓，三月花如染。
拄杖幸可扶，吾生尚何欠。
更当与稚子，晨暮事铅椠。
天爵古所尊，荣名勿多占。
新柳 其二
郑世元（清代）

客舍心情费忖量，江干一曲女儿箱。羡他绝不关闲事，几个渔舟弄夕阳。
湖上观春
汤炳龙（元代）

闭门五日雨，出门万山春。湖光忽见我，摇荡白雪新。

九节瘦筇忽，一幅故葛巾。桃花忽相笑，聊复此红尘。

有钱困鞭算，有官絷卯申。洞然宇宙间，馀此自在身。

但恨不能饮，我亦无事人。
秦始皇
王安石（宋代）

天方猎中原，狐兔在所憎。
伤哉六孱王，当此鸷鸟膺。
搏取已扫地，翰飞尚凭凌。
游将跨蓬莱，以海为丘陵。
勒石颂功德，群臣助骄矜。
举世不读易，但以刑名称。
蚩蚩彼少子，何用辨坚冰。
陈情献江西李常侍五首
许棠（唐代）

二十二三年，游秦复滞燕。徒陪群彦后，自苦此生前。

径折啼猿树，岩荒喷月泉。东堂曾受荐，垂白志犹坚。

淅淅复栖栖，人间只自迷。终年愁远道，到老去何蹊。

始见红叶落，又闻黄鸟啼。不因趋大旆，谁肯暂提携。

童蒙即苦辛，未识杏园春。谩倚无为日，还成不偶人。

乡程长恨远，旅梦亦愁贫。天地虽云广，殊难寄此身。

春闱久已滞，秋赋又逢停。选士疑长阻，伤时自不宁。

秦城还逐梦，楚徼影随形。此去吟虽苦，何人更肯听。

孤立时全塞，求名势转难。身多离下国，分合阻长安。

越鸟啼春早，蛮花送雨寒。丘门沾顾重，未别欲阑干。
秋分后十日得暴雨
曹彦约（宋代）

负固骄阳不忍回，执迷凉意误惊猜。
倾盆雨势疑飞瀑，揭地风惊帮迅雷。
阶下决明添意气，庭前甘菊胜胚胎。
可怜岁事今如此，麦垅蔬畦尚可培。
虞美人 兰
吴静闺（清代）

湘帘水簟秋初捲。人在西风宛。暗香何处拂衣来，行过画栏深处、蝶徘徊。

竹溪寒玉曾同倚。雪坞清无暑。一枝和露碧垂垂，恰似楚江寒雨、夜来时。
送洪侍御二首 其一
刘克庄（宋代）

曾峨豸角立朝端，贵近闻名胆尚寒。古冢狐狸何足问，法筵龙象各傍观。

青霄直上云梯易，白首能坚铁壁难。想见洛阳为纸贵，争传献可袖中弹。
广中二首
王阮（宋代）

黑金不肯化青金，奉命来催胆水淋。
山骨旧疑天凿透，沟流唯待雨来深。
丹无九转如方士，政有三官出上林。
却谢黄茅除白发，断酬平日做僧心。
咏兰
沈梧（清代）

相见不言意味深，美人何处结同心。冰弦自昔务高调，野草何期蔓碧岑。

独抱幽芳风日好，自甘空谷雪霜侵。漫怜无地容根托，点缀图中待赏音。
阴雨连朝李生景莲致酒因呈露园
宋弼（清代）

秋雨濛濛数晨夕，门外泥深行不得。墙根草色上墙生，湿云不动炊烟直。

村中农夫荷锄语，朝来雨足当宜麦。冥冥三日却为霖，太息我稼何由穑。

我时蹋壁空斋里，卧闻雨声心凄恻。出门仰视絮成堆，低头但见水衣碧。

愿挥长剑斩乖龙，更呼好风来西北。一扫浮空万里愁，坐使秋阳照阡陌。

不知此意竟何如，彼苍茫茫谁识测。解愁送酒有侯芭，因醉题诗问李白。
紫凤吟
周权（元代）

楚客青绮裘，售我紫凤图。且言观祥瑞，与子悬座隅。

裴回感客意，因以致我辞。不能鸣朝阳，高翔碧梧枝。

惜哉五章备，乃向缣素施。我图已在褐，颠倒随天吴。

殷勤谢客去，玩目非所娱。
怒鸠
欧阳修（宋代）

天将阴，怒鸠逐妇怒中林，
鸠妇怒啼无好音。天雨止，
鸠呼妇归怒且喜，妇不亟归呼不已。
逐之其去恨不早，呼不肯来固其理。
吾老病骨知阴晴，每愁天阴闻此声。
日长思睡不可得，遭尔聒聒何时停。
众鸟笑怒鸠，尔拙固无匹。
不能娶巧妇，以共营家室。
寄巢生子四散飞，一身有妇长相失。
夫妇之恩重太山，背恩弃义须臾间。
心非无情不得已，物有至拙诚可怜。
君不见人心百态巧且艰，临危利害两相关。
朝为亲戚暮仇敌。自古常嗟交道难。
潘卿求内主令人挽章二首 其一
苏籀（宋代）

择夫先筮嫁，年俯逮期颐。周南弗墙面，班诫克刑仪。

陔兰冀丰养，中馈失扶持。恻慨百金诔，君文亦汉碑。
偈颂九十三首
释梵琮（宋代）

炳然字义，文彩希奇。
夫子不识，达磨不知。
同风千里，笑展双眉。
八十翁翁入场屋，真个不是小儿嬉。
送三人杰都事开诏福建
张以宁（明代）

曩客东泉老，相逢盖屡倾。剧谈消鄙吝，高谊动幽明。

我素金门隐，君归锦里耕。五年才一见，万里又重行。

故老扶藜拜，元戎负剑迎。江环螺女浦，山尽粤王城。

麦饭先茔感，莼羹故国情。自怜何日去，曝背憩柴荆。
齐天乐 次韵谢倦翁
张伯淳（宋代）

班荆倾盖当时事，回头屡更寒暑。倦翼才还，苍颜易得，零落江陵千树。相逢冷署。且莫讶儒冠，解将人误。计我生朝，采笺新调映红炬。投闲谁道太早，人生行乐耳，何地非旅。绿暗书眸，红生醉脸，聊对檐花细雨。移尊共语。问何日扁舟，嫩荷香处。坐待蟾光，四更犹未吐。
偶作
冯道（五代）

莫为危时便怆神，前程往往有期因。
须知海岳归明主，未必乾期陷吉人。
道德几时曾去世，舟车何处不通津。
但教方寸无诸恶，狼虎丛中也立身。
负帝赴海
张洵佳（清代）

亡国极仳离，南宋厓山止。伤哉陆丞相，犹作承平视。

讲学舳舻陆，正笏波涛里。直待战屡败，大势知难抵。

三子一夫人，先令赴海水。夫人有难色，公曰姑稍俟。

待我负帝来，与汝偕行耳。史称陆秀夫，负帝赴海死。

但纪其君臣，未详其妻子。妻子与君臣，相继尸浮起。

合葬厓山旁，村民犹展祀。一块乾净土，屹若华嵩峙。

家乘载独详，记之补国史。
牡丹百咏
张淮（明代）

胭脂为骨晕生神，不许绯桃更逼真。疑谪艳阳天上质，绝胜佳逼水边人。

染来香骨蔷微露，点破红腮柳絮尘。莫向花时不欢赏，人生能见几番春。

万姿千态逞娇神，谁更娇神与赛真。楼外吹箫秦弄玉，帐中鸣佩卫夫人。

金钱卜远微闻语，罗袜凌波暗惹尘。始信此为倾国色，与君同占可怜春。
虎丘新构灵澜精舍嘉定钱少詹书海涌峰三字石刻尚存分隶绝雄伟
陈昌绅（清代）

憨公卓锡地，苔涧昔曾经。山寺有兴废，泉流无古今。

云岩清梵答，海涌夕岚阴。名迹怀前辈，潜研诣力深。
江行有惠梅花者因忆杜少陵云江上被花恼不彻
袁说友（宋代）

去年短櫂孤山阁，寻得横斜在篱落。
带花饮酒六七人，醉傍钱塘城下泊。
今年江上花恼时，无处告诉狂如痴。
一枝的抵消对无语，独把诗酒相羁縻。
平生百念轻于发，惟有梅花心未歇。
只愁花谢老相催，老尽头白花又发。
城东别墅寄怀天锡
胡宿（宋代）

几日归心托暮云，半氈窗下久生尘。
水天雨气霏霏断，竹阁山生点点新。
小苑莺声偏破梦，大堤生艳欲迷人。
岂无躞蹀青丝骑，不敢偷看城里春。
次韵路德章石头城吊古
项安世（宋代）

竹间寒日净晖晖，竹外空罔草木衰。
东晋旧城惟月在，南唐凉殿有风和。
人来野寺寻遗迹，僧指苍烟说故时。
试问春花秋叶句，何如玉树后庭诗。
次程斗山村居韵十首
杨公远（宋代）

生来疎拙甚，怕与俗流同。
颇识一丁字，宁牵两石弓。
夜敲节柳月，晓对落花风。
但得身无事，何消效送穷。
落叶送陈羽
韩愈（唐代）

落叶不更息，断蓬无复归。
飘飖终自异，邂逅暂相依。
悄悄深夜语，悠悠寒月辉。
谁云少年别，流泪各沾衣。
陈药房闻人禺溪黄平岭春日相过分得琴字
林尚仁（宋代）

半生无厚业，只合住山林。
留客旋沽酒，典衣因买琴。
晴窗行野马，高树语春禽。
彼此知心久，相看意转深。
明发泷头
杨万里（宋代）

黑甜偏至五更浓，强起侵星敢小慵。
输与山云能样嬾，日高犹宿夜来峰。
弈枰
玉保（清代）

一著谁能让，枰中莫苦寻。不曾闻落子，何处有机心。

局外观常静，谈余数亦深。自来疏坐稳，狡狯性难任。
乙巳十月朔开炉三首 其一
范成大（宋代）

石湖今日开炉，纸窗银白新糊。童子烧红榾柮，老翁睡煖氍毹。
麻姑山诗
吕南公（宋代）

青红变芙蓉，各是天然色。时情苦贱眼，每叹今非昔。

人心与物态，自古有更易。只使碧莲开，游人果何得。
四月八日三绝
刘克庄（宋代）

生曾辞宝位，死却要金棺。
达士发冷笑，痴人被热瞒。
遥天奉翠华引
侯置（宋代）

雪消楼外山。正秦淮、翠溢回澜。香梢豆蔻，红轻犹怕春寒。晓光浮画戟，卷绣帘、风暖玉钩闲。紫府仙人，花围羽帔星冠。

蓬莱阆苑，意倦游、常戏世间。佩麟旧都，江左襦袴歌欢。只恐催归觐，剩宴都、休诉酒杯宽。明岁应看，钧容舞袖歌鬟。
邯郸郡楼晚望
贺铸（宋代）

新凉泻轩槛，草木带秋声。
阔水倒岚影，洗磨刀戟明。
百虫暮吟动，一鸟归思轻。
晚律骇徂景，羁怀念劳生。
去国亦已久，己年今复庚。
官仓容雀耗，世路忌蜗争。
顾我实荒浪，误抛樵与耕。
竹木微迳在，奚独古人行。
题招福寺檀栾轩 其二
邹极（宋代）

出郭渡清溪，僧閒昼掩扉。造轩惟爱竹，植杖即披衣。

家舍杯盘近，村庄鸡犬肥。频来君莫厌，倒载夜深归。
春晴
虞俦（宋代）

万里阴云一战收，怪生和气袭兼裘。
昆山龙过初衔烛，暘谷乌兼不傍舟。
曝背爬搔疑挟纩，冻躯伛偻快伸钩。
老农扶杖间相过，一味丰年说不休。
藏船屋二首 其一
杨万里（宋代）

望见官旗衔舳舻，渔船争入沼中芦。藏船芦底犹有雨，屋底藏船雨也无。
熊使君垂和漫兴诗次答 其四
汪藻（宋代）

儿时也羡刺天飞，投老方知绝百非。酬唱恰成刘与白，分司且住莫言归。
桂林杂诗 其二
钱澄之（清代）

虞帝南巡处，到今祠庙荒。冕旒群后肃，环佩二妃锵。

薄暮尧山紫，临江楚树苍。松声泛仙乐，疑在洞庭傍。
安道再登制科
石介（宋代）

雄辞磅礴压群英，再战戈矛税更精。
裴度韬钤无失律，武侯节制是神兵。
千人尽服徂丘议，九合谁干小白盟。
帝宋开基八十载，连登科目独为荣。
重次林守韵并阑臞轩二首
刘克庄（宋代）

晨坐黄堂夕未归，偶然闭阁句尤奇。
颇知韦守临苏郡，不省山公到习池。
烧尾且陪攀桂集，遨头别有探梅期。
自惭属和悭才思，尤甚春船上水时。
客有追叹后时者作诗勉之
聂夷中（唐代）

后达多晚荣，速得多疾倾。君看构大厦，何曾一日成。

在暖须在桑，在饱须在耕。君子贵弘道，道弘无不亨。

太阳垂好光，毛发悉见形。我亦二十年，直似戴盆行。

荆山产美玉，石石皆坚贞。未必尽有玉，玉且间石生。

精卫一微物，犹恐填海平。
所失吟
邵雍（宋代）

所失弥多所得微，中间赢得一嘘欷。
人荣人悴乃常理，花谢花开何足追。
偶尔相逢却相别，乍然同喜又同悲。
只消照破都无事，何必区区更辩为。
严氏古琴
艾性夫（元代）

苍梧弓剑俱尘土，一片枯桐尚传古。
有弦弹入碧虚寒，彩凤应来兽应舞。
物真物赝不必论，立名幸有古意存。
南风不作民正愠，我欲抱渠招帝魂。
云霄菴会宿
白玉蟾（宋代）

春自如情暖，夜何如话长。
酒醨成水淡，诗妙夺花香。
月出星转闹，云行山似忙。
起来携素手，拥被视农秧。
句
鲍寿孙（宋代）

重生子厚为师范，更与宣尼续庙碑。
中秋月 其一
孙复（宋代）

度度思真赏，幽期邈始还。金行分此夜，桂子落何山。

座席清风里，人家灏气间。饮怀与吟兴，彻曙两非闲。
红梅
李谨思（宋代）

月香水影眩锦画，冰魂雪骨酣华春。
神仙狡狯本玩世，处士游侠聊惊人。
怒艴不顾杀气横，忠赤自与晴曦亲。
山林著汝吾未许，绛衣襮鏖缁尘。
李邦直出巡青州余不久将赴南都比归不及见矣
苏辙（宋代）

东道初来托故人，南楼频上泗河漘。
江山尚有留人意，樽俎宁当厌客贫。
顾我及秋行不久，问君触热去何因。
西归凉冷霜风后，浊酒清诗谁与亲。
送勋侄之官嵢峡五言五首 其二
刘克庄（宋代）

李下与瓜田，嫌疑谨未然。先贤监竹木，不食笋多年。
宫词一百首 其六十二
岳珂（宋代）

池上繁红沁曙霞，喧天箫吹教坊家。龙舟近晚传回辇，催进姚黄一朵花。
论诗寄硕父五首
赵蕃（宋代）

我诗元不佳，病后日益退。
年来穷到骨，未可专诗罪。
故人周与施，爱我不我费。
岁晚短书稀，相望千里外。
圆石
陆佃（宋代）

苍仞千寻画不如，信知韫玉胜怀珠。一卷会使民瞻峻，三品何妨主眷殊。

看日谬烦鞭气力，补天真待鍊工夫。寄声欲取黄金印，雨后还曾堕鹊无。
过邻家
陆游（宋代）

老病在臂踝，终日不喜动，溪云忽过前，袖手以目送。
今晨光景佳，霁色入鸟哢，驾言出柴荆，暂作湖山梦。
东村望鹤巢，西阜过獾峒。
父老意欣然，为我拨春瓮，岂惟浇舌燥，亦用软脚痛。
形骸去绳检，谈笑得少纵。
吴蚕初上簇，陂稻亦己种。
端五数日间，更约同解粽。
归姑苏
周文璞（宋代）

旧巢已是别人门，梅自萧疏柳自昏。
河北谤来须混俗，江东谳就欲招魂。
故王未纳耶溪女，越相先寻泽国村。
怀古感今吟不尽，一双清泪落醨樽。
临江仙 为宋太守寿
王旭（元代）

莫怪今年秋事晚，黄花不在重阳。天公留泛九霞觞。故教争十阳，风露寿华堂。豪杰如公谁得似，平生义胆刚肠。功名回首付诸郎。灵椿长不老，桑梓有余光。
赐闲为韩长史先生作
江源（明代）

未老先思退，君恩特赐还。何为开绿野，吾不负青山。

踪迹市朝外，身心泉石间。悠悠百年内，几个似公闲。
天台藤杖歌
阮元（清代）

福庭本是群仙囿，汉代桃源尚如旧。仙人手种祁婆藤，掷与人间赛灵寿。

敲破铁簧扪楖栗，擎起蛟身看清瘦。我来天台亲见之，万年岭上垂金枝。

猿狖引臂弄光泽，筋缠石骨坚无皮。鹿樵偶向梦中得，七尺珊瑚淡红色。

岂须芝草始长生，著手已能助仙力。石梁雨滑生苍苔，听笙看月登琼台。

恐随飞瀑化龙去，直拨白云寻鹤来。持归拂拭奉堂上，腰脚轻便不汝仗。

跃马才从灵隐回，横膝聊为寿者相。庭前倚杖听儿诗，如策长藤到台荡。
致爽轩
刘永叔（宋代）

近山已作岩壑想，道边名园堪税鞅。
谁家屋上无青山，惟有心清见山爽。
庆云章
陈子昂（唐代）

昆崙元气，实生庆云。大人作矣，五色氤氲。

昔在帝妫，南风既薰。五芳烂熳，郁郁纷纷。旷矣千祀，庆云来止。

玉叶金柯，祚我天子。非我天子，庆云谁昌。非我圣母，庆云谁光。

庆云光矣，周道昌矣。九万八千，天授皇年。
戊子秋先严见背嬛嬛无倚忆雅诗出则衔恤入则靡至二语描写真切一字一泪 其一
谢重华（明代）

世乱无缘觅一官，区区菽水愧承欢。百年风木悲何极，夜夜皋鱼泣未乾。
古离别二首 其一
胡应麟（明代）

戚戚远行子，驾言还旧疆。脂车望关塞，愿逐晨风翔。

主人卜清夜，置酒临高堂。妙伎出闺闼，纤腰移曲房。

当筵发皓齿，四坐流芬芳。回飙袭绮户，飞霜飘长廊。

良宵一何促，瑶瑟无辉光。征夫念明发，握手起徬徨。

仰视云中雁，三五各成行。胡为双飞龙，羽翼多参商。

丈夫志万里，会晤安可常。勖哉就长路，皓首期相望。
题宋高宗诗便面
郭翼（元代）

康邸龙飞日，中原不可支。乘舆犹北狩，泪湿画中诗。
登李叔器家见一亭
赵蕃（宋代）

别驾当年蚤见几，郎君久亦弃文闱。
闭门幽径滋苍藓，杖策高亭接翠微。
试问丘园返初服，定胜风雨盖征衣。
一官政为饥謇计，未免饥寒故不归。
乙丑除夕衍少陵韵成七言寄示任儿於珍南
阳枋（宋代）

边隅守岁莫思家，有酒盈樽即颂花。
爱尔和鸣同野鹤，起予返颂学林鸦。
生香不断炉烟袅，绛蜡长明跋量斜。
时序推迁休问当，何思何虎乐无涯。
绯桃
潘牥（宋代）

一枝才破便精神，直是猩猩血染成。
休逐东风贪结子，玉环上已妒倾城。
十月三日相公花下小饮赋四题·拒霜
梅尧臣（宋代）

木杪芙蓉花，开非红艳早。
常畏晚霜寒，朱华竞衰草。
海印祥瑞诗
曹义（明代）

天命眷大德，宝历归圣皇。建极御寰宇，垂衣临万方。

好生均化御，治道超虞唐。敬天恤斯民，夙夜恒遑遑。

覃恩临梵刹，对越严齐庄。敛福锡厥民，欲其寿而康。

宸衷轸深念，仁孝孚穹苍。适当演法初，溥地呈嘉祥。

卿云丽霄汉，璀璨昭文章。梵相现金身，烨煜腾祥光。

天花竞飞舞，散漫奚雕妆。彼苍不爱道，甘露垂瀼瀼。

松头凝玉液，叶底悬琳琅。后土不爱宝，玉井生琼浆。

清醇酿春色，嘉味孚天香。太和惟潜达，閟瑞斯昭彰。

盛世瑞骈集，灵异尤非常。紫芝与嘉谷，叠见何足方。

知天符泰运，圣德日以昌。四方尽归化，万姓歌礼穰。

微臣睹盛美，拜舞联鹓行。愿歌天保诗，圣寿同天长。
蜂虿
韩琦（宋代）

事小不可忽，议或戒蜂虿。蜂虿之中人，始意脱己害。

人兮怒一蠚，为报速睚眦。白昼擿危巢，夜烛穷纤介。

必获而后已，立死以为快。彼诚畜微毒，谓己有所赖。

失于小不忍，而自取糜坏。吁嗟阴巧徒，毒万蜂虿大。

包潜中善良，断腕未足骇。小或一身危，甚则家族逮。

渊微如鬼神，无隙可漏败。君子被戕贼，守道不为怪。

有时丑迹露，事或无可奈。一旦吾道行，乃置之度外。

使其自愧缩，似不容覆载。非力不足较，顾有盛德在。

阴巧既常幸，蜂虿胡不贷。
过武昌县作
汪全泰（清代）

鸡鸣关外绿波平，樊口潺湲水气明。疏柳不知陶侃宅，乱鸦遥下吕蒙城。

兴亡一塔山城晚，老病扁舟水国晴。欲上南楼啸明月，飘摇书剑愧平生。
颂古八首
释师一（宋代）

赵老家风不热瞒，问他大道答长安。
有谁平步归家去，多是区区自作难。
江行大雨水涨四首
方回（元代）

一夜水高丈五六，移舟稳傍渔家宿。
矶头浪急上滩难，舟子索钱赛神福。
送西曹使之江南恤刑二首 其二
林大春（明代）

泽国开吴郡，江城识汉官。天高雄虎峙，地迥接龙盘。

刑拟成康措，诗从鲍谢刊。应焚路生疏，拜手入长安。
政务处诸公招同樊茗楼按察游积水潭二首 其一
张之洞（清代）

东省夔龙坐上齐，招凉同到后门西。旧人惟有樊山老，愁绝僧墙续旧题。
霁后
宋庠（宋代）

小雨春膏润，微波晚照空。
壶光遥送电，梁影半倾虹。
珍树疏烟合，幻塘暗溜通。
羲皇谁可上，靖节有窗风。
次韵吴推官
韩淲（宋代）

楚雨黄梅熟，卑枝易积阴。山园三径少，涧水一沟深。

萧飒寒犹起，低回老亦侵。寻诗为君和，绝唱有遗音。
句
张景（宋代）

若以山形比人骨，此池应合似泥洹。
寄友人
赵汝鐩（宋代）

口信传商买，年前未得归。
湘沅淹异县，日月老征衣。
骚兴遍芳渚，旧栖闲钓矶。
思君不可见，独自立斜晖。
和中峰山居
何南凤（明代）

莫贪人爱畏人憎，枉己从人古不能。折钝利刀轻出匣，缠枯芳树乱牵藤。

雪山六载方成佛，云水孤踪始是僧。且学声闻甘自了，三条椽下对寒灯。
杂诗绝句十七首
梅尧臣（宋代）

青草生水中，日日随水长。
水落何所依，撩乱为宿莽。
恭和御制诗
马廷鸾（宋代）

圣作巍巍泰华高，淋漓赐笔洒春膏。
奎文河汉天垂象，藻思波澜海驾鳌。
淳化罕逢休叹昉，大中亲遇不夸绹。
骊珠数十光盈把，何啻春秋一字褒。
织图二十四首 其十三 下簇
楼璹（宋代）

晴明开雪屋，门巷排银山。一年蚕事办，下簇春向阑。

邻里两相贺，翁媪一笑欢。后妃应献茧，喜色开天颜。
浮丘八景 其一 紫烟楼
陈大猷（宋代）

一眺危楼倚碧空，山川形胜入鸿濛。远看漠漠烟云外，紫气长连八极中。
月上瓜洲·寓乌夜啼南徐多景楼作
张辑（宋代）

江头又见新秋。几多愁。塞草连天何处、是神州。
英雄恨，古今泪，水东流。惟有渔竿明月、上瓜洲。
和少章罂粟汤
李弥逊（宋代）

旋烹雪粒胜琼浆，扑鼻香浮绕夜窗。
甘比玉莲开太液，色分秋练净澄红。
魔军战睡犹坚壁，笔阵催诗欲坚降。
已听铿锵惊俚耳，强颜犹把寸莛撞。
卜算子
朱敦儒（宋代）

碧瓦小红楼，芳草江南岸。雨后纱窗几阵寒，零落梨花晚。

看到水如云，送尽鸦成点。南北东西处处愁，独倚阑干遍。
邯郸南亭观妓
李白（唐代）

歌鼓燕赵儿，魏姝弄鸣丝。粉色艳日彩，舞袖拂花枝。

把酒顾美人，请歌邯郸词。清筝何缭绕，度曲绿云垂。

平原君安在，科斗生古池。座客三千人，于今知有谁。

我辈不作乐，但为后代悲。
儿语
费锡璜（清代）

鹞鹰搏鸡，鸡有母护。离亲出门，心寒行路。食鱼去乙，食李去核，治国去贼。
渭城春晚
谭用之（五代）

秦树朦胧春色微，香风烟暖树依依。
边城夜静月初上，芳草路长人未归。
折柳且堪吟晚槛，弄花何处醉残晖。
钓乡千里断消息，满目碧云空自飞。
殢人娇（约归期偶参差戏作寄内）
毛滂（宋代）

短棹犹停，寸心先往。说归期、唤做的当。夕阳下地，重城远样。风做冷、高楼误伊等望。

今夜孤村，月明怎向。依还是、梦回绣幌。远山想像。秋波荡漾。明夜里、与伊画著眉上。
杂咏五首
王安石（宋代）

乌石冈头踯躅红，东江柳色涨春风。
物华人意曾相值，永日留连草莽中。
宫词
张公庠（宋代）

过社余寒迤逦消，东风送暖燕营巢。
皇都春色宜登览，十二楼高出柳梢。
自蒲圻临湘趋岳阳道中作十首 其五
李纲（宋代）

还驱征骑向三湘，行尽骚人放逐乡。绿叶素荣歌橘颂，采衣姣服浴兰汤。

云中帝子旌旗降，物外桃源日月长。便欲翛然与高蹈，故应脱屣谢轩裳。
野色
蒋恢（宋代）

幽事每堪娱，秋深晚霁初。
帆分江影破，风勒鸟行疏。
山色美无度，稻花香可书。
逍遥今夕意，未厌短辕车。
点绛唇 秋闺图
徐元琜（清代）

翠竹萧条，轻风过处云鬟乱。玉人肠断。独坐雕栏畔。

拂拂天香，已是秋将半。空长叹。侍儿低唤。明月无心看。
巩采若府推母钱夫人挽章二首
吕祖谦（宋代）

内助功推冠，名成父子间。
中原遗俗尽，旧族素风还。
石窌天开邑，宫门日缀班。
光华竟何许，夕照在西山。
厄台寺三首
张耒（宋代）

峨嵋前约已成空，风雨萧萧送暮钟。
何用忘机来问话，不如松下谒痴龙。
题昆崙雪晓图
刘炳（明代）

自有宇宙，便有此山。六丁智力惮疏凿，一气神秀钟巑岏。

九龙惮蟠日月丽，六鳌下镇沧溟寒。西母双凫远莫至，周王八骏遥难攀。

万仞皑皑太古雪，大明中开烂银阙。玉京瑶圃恍瀛洲，一洗胸中烦恼热。

自非砥柱障狂澜，大地苍生混鱼鳖。摩挲此图双眼开，令我胸次生崔嵬。

安如磐石奠四海，长歌万里天风来。
夜饮
李彭（宋代）

公子敬爱客，高会不知疲。樽下殷勤劝，只以慰数奇。

乐怜张女弹，舞倦秦王衣。持觞不作难，沾醉倒接䍦。

客子歌言归，主称露未晞。
不寐
车若水（宋代）

通夕不能寐，隔户闻钟声。
野鸡四方啼，披衣天未明。
萧条六合内，耿耿华发生。
断鳌何能立四极，杞人忧天自心失。
黄昏野沽添一盂，孔孟行世非我力。
赤壁
蓝智（明代）

长江西来雨如雾，赤壁苍苍风雨暮。
草木犹疑横槊时，尘沙尚忆焚舟处。
乌林渡口下舳舻，曹瞒已料无全吴。
阵前部曲奔先主，眼中谈笑轻周瑜。
君臣谋合士贾勇，玉帐旌旗亦飞动。
楼橹晴空烟焰高，鱼龙白日波涛涌。
荆门牢落驻残兵，野旷不闻鼙鼓声。
战骨秋埋湖外草，捷书夜报石头城。
雄图霸气两消歇，地老天荒秋一叶。
石上残碑过客题，沙中古剑渔人得。
汉王祠枕碧山隅，诸葛台荒野鸟呼。
千年忠义出师表，万里江山八阵图。
为龚汝黄题黄皆令画
王端淑（清代）

孤亭秋树色，即是云深处。写此数峰青，倒逐扁舟去。
城头月 灵均祠
易顺鼎（清代）

荒祠落叶歌延伫。想见愁眉宇。上帝无言，美人何处。

湘水流终上。

鬼镫数点摇秋雨。薜荔寒如许。一卷离骚，夜深时读。

似共灵均语。
松风亭四首
曾几（宋代）

回环数株松，老干极落落。
清风一披拂，竽籁自然作。
喧嚣世俗事，只使人意恶。
谁能洗耳来，相与憩寂寞。
送徐浩
牟融（唐代）

渡口潮平促去舟，莫辞尊酒暂相留。
弟兄聚散云边雁，踪迹浮相水上鸥。
千里好山青入楚，几家深树碧藏楼。
知君此去情偏切，堂上椿萱雪满头。
高伯雨苕溪渔隐歌
黄玠（元代）

吾闻天目山中乃有千尺之悬泉，下赴大谷为奔川。

百里清苕泉如练，云光鸟影濯濯涵漪涟。峰峦过尽见城郭，春申剑履三千客。

当时歌扇吹香拂舞茵，此夜啼螀寒月白。何如鸭觜滩头结屋三两椽，苕花开时鱼满船。

携书一卷篷底读，琼瑰玉佩声琅然。
宴光禄田卿宅
姚合（唐代）

竹里开华馆，珍羞次第尝。春风酒影动，晴日乐声长。

久坐难辞醉，衰年亦暂狂。殷勤还继烛，永夕梦相妨。
留题毗陵潘氏宅假山
梅尧臣（宋代）

人心本好静，世事方扰扰。丘壑未去时，庭中结山小。

长欲见苍翠，何须听猿鸟。有志同尚平，当期婚嫁了。
余别将乐已廿载揭叟大宪年望耋千里相访喜赋六韵送之
林熙春（明代）

镛州惭父老，扶杖结良缘。千载营新序，一经泣旧园。

黄庭无驻口，白发未垂肩。使者旌高义，乡人奉上宾。

无端勤畏垒，有意访林泉。岭月随君去，何妨枕石眠。
敬亭道中
方岳（宋代）

小谢曾临郡，山应自识诗。
空余春草梦，无复敬亭碑。
暝色如相觅，秋云不受吹。
买鱼寻宿处，烟水有茅茨。
登叠嶂楼
田锡（宋代）

郡在江湖烟树间，谢公遗踵好跻攀。
诗中胜景堪吟啸，池上清风足往还。
疑思但怜云映水，回头不觉日衔山。
登临屡起归欤兴，看是槐花满故关。
梅魂
耶律铸（宋代）

忆昔西湖雪霁芳，转头潇洒寿阳妆。角中吹散含新怨，梦里飞来带旧香。

堪恨月楼三弄笛，漫劳诗客九回肠。徘徊目断江边使，为问春光底处藏。
送郭经知县
文同（宋代）

促促送归客，短亭垂柳风。
离樽掩残日，去骑若轻蓬。
百里讴歌内，三年畏谨中。
乡人问蜀物，笑指一囊空。
题周鲲山水八帧 其六 枫溪寒渡
弘历（清代）

秋汀策蹇或搴衣，淰淰寒流已病腓。设以今时论昔日，济人子产已应稀。
挽沈子龄
凌云翰（元代）

胸襟洒落世称贤，握手论心二十年。忍向青山葬黄土，愁看丹十破苍烟。

眼中无复金钱会，身后空遗宝剑篇。一束生刍一杯酒，临风三酹重悽然。
和绍兴次月所寄诗
曹勋（宋代）

连旬零雨暑犹强，未信人间八月凉。
瓮里曲生初泛蚁，壶中桂月并寻芳。
斑衣未遂兰玉集，吾月少留云水乡。
门户喜犹家法在，诗情輙莫似王阳。
下第閒题
欧阳建（魏晋）

十年辛苦未曾閒，笑指青云咫尺间。富贵不从人所愿，功名却与命相关。

诗书再把从头读，论策还将著意删。料想广寒丹桂在，高枝留待我来攀。
满庭芳（元礼席上用少游韵）
王之道（宋代）

红斗风桃，绿肥烟草，杨柳春暗重门。五陵佳兴，酿酝付芳尊。窈窕笙箫丛里，金猊篆、雾绕云粉。勾情也，歌眉低翠，依约鹧鸪村。

人生须快意，十分春事，才破三分。况点检年时，胜客都存。更把馀欢卜夜，从彻晓、蜡泪流痕。花阴昼，朱帘未卷，犹自醉昏昏。
西江月
佚名（宋代）

北岭天饶瑞雪，南枝地段红苞。朦胧霁月映寒梢。

谁把玉人纱罩。

香胜炉薰龙麝，奇过庭拥琼瑶。一杯清酒愿相招。

慰我茅堂清瘦。
世泽 其一
陈献章（明代）

世泽由来远，何年播广东。吾庐依外海，分派自南雄。

家剩为裘业，山馀偃斧封。千秋文物类，并与劫灰空。
临江仙（咏藏春玉）
李之仪（宋代）

青润奇峰名韫玉，温其质并琼瑶。中分瀑布写云涛。双峦呈翠色，气象两相高。

珍重幽人诚好事，绿窗聊助风骚。寄言俗客莫相嘲。物轻人意重，千里赠鹅毛。
林下读书
高得心（宋代）

芸叶满床尘梦稀，空林对雨淡相依。
间身不与时荣谢，抱膝惟评古是非。
蕙帐风寒人未老，松门云静鹤初归。
青山紫阁原同道，肯羡宫袍耀布衣。
秋声八咏用杜公部秋兴八首韵
徐宗干（清代）

悠然送别楚江头，沙鸟咿哇水国秋。伴侣相依芦荻稳，呼鸣不为稻梁愁。

畅游此际应添鹤，閒悟生涯寄一鸥。为有高人同狎处，围栏凭眺忆扬州。
中元夜祭太一罢对月
赵秉文（金朝）

今夕知何夕，白露涵秋空。褰衣踏明月，如在琼瑶宫。

细数秋兔毫，桂树何玲珑。当年谁所种，翳此天公瞳。

清光知人意，飞影入杯中。流霞酌不尽，清光浩无穷。

我欲溯白云，一访东坡翁。扁舟下赤壁，此乐将无同。

畴昔缟衣仙，化作羽衣僮。酒酣邀我去，鹤背冷松风。

灵宫夜醮馀，香雾飞不起。更衣步石坛，风露浩如洗。

月波走金蛇，入我清尊里。引杯不复疑，弓影正如此。

夜深闻雁过，歘见巾落几。松閒龙一吟，风庭应落子。

空中步虚声，隐隐犹未已。
春苔
李中（五代）

春霖催得锁烟浓，竹院莎斋径小通。

谁爱落花风味处，莫愁门巷衬残红。
送韩尉员外
祖无择（宋代）

几年献赋向公车，四十方为冉冉趋。
昔竞寸阴终蹭蹬，今贪斗冉尚踟蹰。
潘郎毛鬓看将白，陶令田园说已芜。
官满还归省门下，预应搔首重长吁。
山居杂诗九十首
曹勋（宋代）

蓬荜久不居，乍归欣故情。
落叶聚蛛網，残莎闹蛩声。
迹与朝市远，梦随风月清。
从此眠食间，萧散安可得
题州宅安航
许及之（宋代）

以涉名斋敢自遑，朅来何事得安航。极知平地风波少，得似閒居气味长。

旋了儿痴便退食，聊为僧坐静焚香。君恩未报空华发，孤屿扁舟忆故乡。
次所和竹所诗奉柬（四首）
黄公望（元代）

人生无奈老来何，日薄崦嵫已不多。
大抵华年当乐事，好怀开处莫空过。
筹边堂
梁介（宋代）

筹边无它长，幸此岁有秋。
吏无打门宣，民无失业忧。
史君来此邦，不但肉食谋。
有言天命之，为汝消穷愁。
夷蜑及生齿，各异风马牛。
一醉堂上樽，莫运机与筹。
晋祠三首 其一
孛朮鲁翀（元代）

掌文握瑞既符天，宗子维城足尚贤。功在生灵报君父，礼宜尸祝配山川。

群云色映三农壤，时雨神通万斛泉。幸与诸公谒祠下，令人长叹酂桐编。
自桃川至辰州绝句四十有二
赵蕃（宋代）

山鸟初鸣麂度滩，少焉还叫火炎山。
仆来告我为晴候，穴雨巢风不可删。
又借出诗
邵雍（宋代）

安乐窝中乐，娲皇笙万攒。
自从闲借出，客到遂无欢。
云谷二十六咏 其十 山楹
朱熹（宋代）

山楹一怅望，恨此云迷谷。仙人不可期，缥缈双髻绿。
再游天童山回同吴与权诸友夜集
舒坦（宋代）

太白崭岩几百尺，仙人一去无消息。
临云时复倚栏干，独看千峰万峰碧。
昨夜长须城裹回，报道湖上秋风来。
醉园雨过月台冷，篱根白菊看看开。
却杖青藜趁流水，目送征鸿下山嘴。
篷船答浪绕丛芦，咫尺烟汀几万里。
忽见江头江月白，纷纷笑语城东陌。
一樽北酒一枰棋，未到懒堂犹是客。
东流道遇伯兄西归寄二篇 其二
彭汝砺（宋代）

久雨泥涂恶，春风草木花。相逢一笑乐，欲去百咨嗟。

何日定行役，此时应到家。平居倾望意，汗漫正无涯。
同孔常父作张夫人诗
苏辙（宋代）

女子勿言弱，男儿何必强。
君看张夫人，身举十五丧。
头上脱笄珥，箧中斥襦裳。
筑坟连丘山，松柏郁苍苍。
亲戚不为助，涕泣感道傍。
昔有王氏老，身为尚书郎。
亲死弃不葬，簪裾日翱翔。
白骨委庐陵，宦游在岐阳。
一旦有丈夫，轩轩类佯狂。
相面识心腹，开口言灾祥。
嗟汝平生事，不了令谁当。
汝身暖丝绵，汝口甘稻粱。
衣食未尝废，此事乃可忘。
一言中肝心，投身拜其床。
傍人漫不知，相视空茫茫。
终言汝不悛，物理久必偿。
儿女病手足，相随就沦亡。
鄙夫本愚悍，过耳风吹墙。
明年及前期，长子忧骭疡。
一麾守巴峡，双柩还故乡。
弱息虽仅存，蹒跚亦非良。
谁言天地宽，纲目固自张。
古事远不信，近事世所详。
企张非求福，祸败当惩王。
〈嘉祐末年，李士宁言，王君事于右扶风，其报甚速。
张夫人，南都人，孔推官常甫作诗言其贤，邀余同作，并言李生事，或足以警世云。
〉主
书怀呈朱检讨竹垞 其一
张云章（清代）

赠策修门马首东，伶俜已忍十年中。谷寒不转吹邹律，羽退真遭过宋风。

诗以穷工宁数我，官因名折只思公。相寻粗整轮蹄了，人去长安已觉空。
邯郸才人嫁为厮养卒妇
商景徽（清代）

妾自承恩初，同心绾双结。灿烂若明霞，流霞不能涅。

晨眺漳河流，夜卧丛台月。岂知中道乖，蛾眉坐沦没。

春风伴赭衣，秋霞改玄发。镜台宝髻疏，罗裳暗香歇。

愿作巫山云，朝朝反宫阙。
和许总卿
王之望（宋代）

我登峨嵋山，伟观天下少，
观公惊俗句，更觉眉山小。
短章锋斩绝，大篇气深杳。
纸敝墨色渝，读诵不能了。
连日自退谷路抵袁口
薛季宣（宋代）

晚烟暝雨不胜愁，改日仍为退谷游。司事守田如有意，催归脱裤感行休。

连营谷里旌旗暮，细草杯湖荷芰秋。果下马拖泥水去，石头路滑且夷犹。
十二月入城因步城东
韩淲（宋代）

雾暖南溪路，日斜东郭门。老身愁近俗，闲步喜前村。

访旧寻诗话，同来取酒尊。几多山树外，梅动影黄昏。
芭蕉
方岳（宋代）

数叶芭蕉数叶秋，灯长雨久不眠愁。
灵溪寺里夜曾听，又听灵溪溪水流。
发宜兴
曾几（宋代）

老境垂垂六十年，又将家上铁头船。
客留阳羡只三月，归去玉头无一钱。
观水观山都废食，听风听雨不妨眠。
从今布袜青鞵梦，不到张公即善权。
感春三首 其二
张耒（宋代）

我昔东行花始开，我自东归花半摧。万红辞林捲风去，坐见锦绣蒙苍苔。

南山朝云鸠逐妇，日暮微雨萧萧来。一春晴明苦难得，掩蔽风日知谁哉。
和郑雠校内省眺瞩思乡怀友
杨炯（唐代）

铜门初下辟，石馆始沉研。游雾千金字，飞云五色笺。

楼台横紫极，城阙俯青田。暄入瑶房里，春回玉宇前。

霞文埋落照，风物澹归烟。翰墨三馀隙，关山四望悬。

颓峰暌酌羽，流水旷鸣弦。虽欣承白雪，终恨隔青天。
蒲中杂咏 种学轩
赵鼎（宋代）

诗书千亩浩从横，蚤岁勤劳费笔耕。纨裤儒冠定谁饱，年年妻子笑谋生。
梁三朝雅乐歌 雍雅 三
沈约（南北朝）

百司警列。
皇在在陛。
既饫且醑。
卒食成礼。
其容穆穆。
其仪济济。
凡百庶僚。
莫不恺悌。
奄有万国。
抑由天启。
次韵代答刘文潜司业
范成大（宋代）

平羌江上首空回，慈姥岩前定把杯。
纵使石肠都忘却，也应风雨送愁来。
谢自然
王俦（宋代）

颇怪韩夫子，犹疑谢自然。
至今成福地，自古有神仙。
客中秋雨接家书寒衣二首 其一
蒋葆元（清代）

不尽缠绵意，寒衣远寄将。线同心事密，泪杂墨痕香。

骨瘦秋先觉，愁多夜倍长。孤衾寒似铁，怎入黑甜乡。
风流子（泛湖）
罗志仁（宋代）

歌咽翠眉低。湖船客、尊酒谩重携。正断续齐钟，高峰南北，飘零野褐，太乙东西。凄凉处，翠凉处，翠连松九里，僧马溅障泥。葛岭楼台，梦随烟散，吴山宫阙，恨与云齐。

灵峰飞来久，飞不去，有落日断猿啼。无限风荷废港，露柳荒畦。岳公英骨，麒麟旧冢，坡仙吟魄，莺燕长堤。欲吊梅花无句，素壁慵题。
吊志老宿
释居简（宋代）

浮休不足筹，遗恨黯难收。死草起新馥，落梅添古愁。

一龛迟日月，百岁老春秋。独有旧名氏，不随溪水流。
圆石六题 其一 迎晖亭
黄裳（宋代）

始自旸谷见，馀霞敛微明。亟从林末动，幽禽发清声。

群阴既扫迹，众象聊遣情。捲帘取遥望，挥毫写初迎。

行乐自此始，勿为多事萦。一世如过隙，顷刻宁可轻。

胜概岂虚置，倒樽慰浮生。
书屋壁
陆游（宋代）

筑室镜湖滨，于今四十春。
放生鱼自乐，施食鸟常驯。
土润观锄药，灯清论养真。
桃源处处有，不独武陵人。
冬夜读书
陆游（宋代）

挑灯夜读书，油涸意未已；亦知夜既分，未忍舍之起。
人生各有好，吾癖正如此。
所求衣食足，安稳住乡里。
茆屋三四间，充栋贮经史，四傍设几案，坐倦时徙倚。
无声九韶奏，有味八珍美，寝饭签帙间，自适以须死。
岂惟毕吾身，尚可传儿子。
此心何时遂？感叹岁月驶。
悼花首湛长老二首 其二
李昴英（宋代）

别我笑吟吟，罗浮愿力深。空拳糊众口，平地起丛林。

山迥孤云没，溪寒片月沉。人今奇坐蜕，在日孰知音。
天台思古
杨杰（宋代）

游人行尽天台路，仙家杳杳知何处。唯有山前一派溪，落花依旧流春暮。
随处
方太古（明代）

随处自丘园，无心计子孙。
江清平见寺，山小远连村。
野况家常饭，真情故旧尊。
兴来唯嗜酒，意到已忘言。
与毛令方尉游西菩提寺二首·其一
苏轼（宋代）

推挤不去已三年，鱼鸟依然笑我顽。
人未放归江北路，天教看我浙西山。
尚书清节衣冠后，处士风流水石间。
一笑相逢那易得，数诗狂语不须删。
三月十五游城南韦氏园
区大相（明代）

暄风荡嘉卉，膏露沐时芳。休假出南园，众友与我行。

方塘溜清渠，珍木秀通庄。谷禽择树鸣，水族近人翔。

素柰呈雪姿，绮棠绚霞妆。俯仰茂对育，羁累为之忘。

嘉彼中园有，坐叹此流光。取快直时物，欢乐宁讵央。

寤言幽涧侧，彼子独褰裳。
用张子益教授韵送虞退夫西归
魏了翁（宋代）

子已江头戒櫂郎，卬须何事未乘方。
须看此意关时数，不为斯乘自肺肠。
白傅徒然泣商妇，毛生岂解出王樯。
卬虽不敏真知得，为子临岐酹一觞。
谢希大虎皮
储巏（明代）

风檐短札墨澌开，多谢皋比撤送来。
食肉我非投笔相，寝皮君有控弦材。
毫端拟画真难类，座上闻谈只谩猜。
却笑病余还恋阙，车茵稳称不须裁。
【中吕】普天乐_赠白玉梅滴
张可久（元代）

赠白玉梅
滴仙名，乐天姓。缁尘不染，玉骨长清。西楼羌管声，东阁新诗兴。艳紫妖红尘俗病，论风流让与琼琼。孤山旧盟，黄昏月明，夜雪初晴。
别怀二首
故人疏，忧心悄。愁云淡淡，远水迢迢。一以白雁寒，几点青山小。满目凄凉谁知道？赋情向写遍芭蕉。明月洞箫，夕阳细草，沙诸残潮。梦初回，愁难禁。青楼痛饮，彩扇新吟。金莲小步移，玉藕香腮枕。惜雨怜云别图甚？五百年一对知音。别离动心，分明为您，憔悴如今。
客怀
楚山云，湘江岸。霜添白发，日减朱颜。秋风马耳寒，夜雪貂裘绽。万里南归孤飞雁，动离情故国乡关。闲身易懒，体官怕晚，倦羽知还。
收心二首
姓名香，行为俏。花花草草，暮暮朝朝。关心三月春，开口千金笑。惜玉怜香何时了，彩云空声断鸾箫。朱颜易老，青山自好，白发难饶。旧行头，家常扮。鸳鸯被冷，燕子楼拴。偷将心事传，掇了梯儿看。系柳监花乔公案，关防的不似今番。姨夫暗攒，行院斗侃，子弟先赸越。
秋怀
为谁忙？莫非命。西风驿马，落月书灯，青天蜀道难，红叶吴江冷。两字功名频看镜，不饶人白发星星。钓鱼子陵，思莼季鹰，笑我飘零。
道情
北邙烟，西州泪。先朝故家，破冢残碑。槽前有限杯，门外无常鬼。未冷鸳帏合欢被，画楼前玉碎花飞。悔之晚矣，蒲团纸被，归去来兮。
渡扬子江
凤鸾吟，鱼龙竞。舟移古渡，潮打空城。清风江上筝，明月波心镜。未尽诗人登临兴，写新声寄与卿卿。金山雪晴，玉杯露冷，银海花生。
八测行
姚燮（清代）

行船如马过八测，碧树交空晓凉逼。两湾烟影弄茭荷，一路江风送鸂𪄠。

自浮巨盏望长天，气薄云柔动秋色。下有大海高蓬莱，自顾凡躯少毛翼。

昔时贴峡连钱骢，九市千人为辟易。白日一寸酒百石，娈子平头侍行炙。

鸿文蜀楮愁金马，哀啸燕台裂铜笛。平西将军七座客，袖手无能掩戈戟。

壮气偏争一第艰，光彩生尘到衣舄。扁舟书剑下江湖，万里风云视狼藉。

狂歌任尔讥行路，烂醉聊当慰胸臆。江上柴门子云宅，田黍沙蒲已青碧。

归看鸥鹭逐潮飞，不顾河山有日夕。
九日有感二首
强至（宋代）

忆昨方陪上相筵，召书忽到菊杯前。
主人举酒勤令饮，一醉秋风恰二年。
中宿归舟赋得落日放船好和张子白韵 其一
成鹫（清代）

落日放船好，好歌冽水湄。偶来成独往，不复问前期。

近水观鱼乐，投林动鸟疑。有怀殊未吐，默默许谁知。
次韵答学者四首
陈师道（宋代）

津津爽气贯眉目，十五男儿万里身。
笔下倒倾三峡水，胸中别作一家春。
四明山诗。云北
陆龟蒙（唐代）

云北是阳川，人家洞壑连。坛当星斗下，楼拶翠微边。

一半遥峰雨，三条古井烟。金庭如有路，应到左神天。
惜时芳（对竹赋）
张继先（宋代）

虚心劲节争萧散。无冬夏、钩阑侧畔。霜风雪色沈沈晚。残不了、细枝纤干。

情中意里尘沙恨。试与聆、弦歌急慢。无嫌青翠开青眼。相看似、太原家惯。
钱秋
钱陈群（清代）

秋士翻嫌秋去迟，感予白发一题诗。声依孤雁斜阳外，泪洒哀题落叶时。

把酒放怀惟尽致，登楼远望复何疑。尚留难老秋容在，独向霜前吐异姿。
送何亨老以直秘阁出守毗陵
赵鼎臣（宋代）

为郎岁久坐无毡，梦想扁舟眼欲穿。得郡更兼天禄阁，逢人先说惠山泉。

欲知炙味余虽勇，争下鞭梢子独先。别后若为相忆处，大江南畔月婵娟。
远斋顷寄在湖日所作三诗舟中次韵 其一
赵蕃（宋代）

黜陟无新报，山川怀昔人。诗能言我志，贫不累吾身。

登眺尽遗胜，经行那厌频。江头钓竿客，何物是玄真。
李泰发雪中见过有绝句次日会叔问舍和酬三首 其二
程俱（宋代）

幽寒长似北枝梅，鹓鹭英游不再陪。邂逅故人成一笑，衰颜华发觉春回。
凤潭精舍偶成
方逢振（宋代）

茅屋三间一雹云，此窝真足养吾神。
不知逐鹿断蛇手，但见落吾啼鸟春。
石几梅瓶添水活，地炉茶鼎煮泉新。
古今天地何穷尽，愧我其间作散人。
川曲通诸海
林希逸（宋代）

直道行今古，渊源妙莫穷。百川虽若曲，大海必皆通。

酬酢几千虽，周流共一中。问津非断港，无水不归东。

洙泗源尤正，河汾派亦同。纵横嗟末学，滥说未为雄。
圣号雅二篇 其三
赵湘（宋代）

终实法之，配道无作。始则以宽，终靡庸度。呜呼下民，亦孔之莫。

终鉴下土，将安将乐。终视四方，匪丑匪恶。法尔天永，民祷斯恪。
偈颂一百五十首
释心月（宋代）

进一步，退一步，
钁头钁底无回互。以一机，
夺一机，没便宜处讨便宜。
插锹叉手田中事，是即担泉带月归。
伯氏以诗投郭谦仲叙未相过之意次韵
王洋（宋代）

相过何日买轻舠，十里思君奈郁陶。
莫谓远烟迷野树，且看飞絮舞江皋。
难追竞病传清书，且合亡何引浊醪。
除却醉乡岐路稳，人间无处不风涛。
适闻留台侍郎独游龙门属府事牵鞅辄成短诗奉
宋庠（宋代）

飞盖遥闻上凿龙，白云苍霭晓楼钟。
匏瓜讼阁空南望，知到诸天第几重。
和孙元规资政游园 其三
徐积（宋代）

竹为篱落水为邻，草碧花红一径新。尽日欢声连绿野，满城和气入韶春。

歌姬汗湿眉閒翠，舞妓香生袜下尘。酒阵诗兵皆大敌，未知元帅属何人。
送子坦
陆游（宋代）

老境宁容别，诸儿仕为贫。
一春多卧病，几度送行人。
五斗方须禄，千金且爱身。
长安虽可乐，怜汝正思亲。
耳聩二首
陆文圭（元代）

血气衰微性不灵，非非是是见曾听。
胸中不著许多事，天下本来无正声。
但觉飕飕战风雨，谁知虎虎震雷埏。
先生耐静坐终日，怪底作劳吾耳鸣。
生菜为神乐观道者作
金幼孜（明代）

手种青蔬不用锄，白云为圃自芬敷。南郊夜宿邀同饭，却忆清斋味有馀。
又颂
天然（唐代）

丹霞有一宝，藏之岁月久。从来人不识，余自独防守。

山河无隔碍，光明处处透。体寂常湛然，莹澈无尘垢。

世间采取人，颠狂逐路走。余则为渠说，抚掌笑破口。

忽遇解空人，放旷在林薮。相逢不擎出，举意便知有。
闻家中被盗作三颂勉之 其二
史浩（宋代）

几年补破得遮寒，今日空馀赤肉团。从此便知元不有，细书词理枉经官。
寄耕云先辈
释行海（宋代）

老子归耕谷口云，几年音信不相闻。
青灯事业难忘处，白社萧条又忆君。
万岳千岩双鬓改，三吴百越一江分。
何当亦用蒲轮起，智者遗编有蠹纹。
尹谏议秋怀昌甫以其韵赋之因亦和焉 其三
韩淲（宋代）

争名争利路应填，幽步须容我折旋。一种空门心了义，八般奇语坐忘篇。

秋来野菊开金饼，春去閒花落翠钿。扫尽喧卑稀客到，只闻猿鹤地尤偏。
闻王慥常侍卒三首
贯休（唐代）

世乱君巡狩，清贤又告亡。星辰皆有角，日月略无光。

金柱连天折，瑶阶被贼荒。令人转惆怅，无路问苍苍。

宗社运微衰，山摧甘井枯。不知千载后，更有此人无。

政入龚黄甲，诗轻沈宋徒。受恩酬未得，不觉只长吁。

傥在扶天步，重兴古国风。还如齐晏子，再见狄梁公。

棠树梅溪北，佳城舜庙东。谁修循吏传，对此莫匆匆。
苏幕遮 秋老
徐灿（清代）

雨深深，秋自老。旧苑新花，莫问愁多少。玉爪侵弦寒料峭。

才奏南音，阵阵惊风搅。

袖红单，屏翠小。剪剪清霜，不许芙蓉好。故国烟芜昏复晓。

尚有青山，强向江城绕。
题端约喜神诗
蔡戡（宋代）

高楼结蜃桥垂虹，人间梦幻色即空。
何劳愚智徒相攻，无异蛮触战蜗虫。
先生学道尤温恭，皎然明月来窗栊。
幅巾宛有林下风，身虽隐约声如镛。
何人为写冰雪容，几若山立凝神锋。
长松诘曲盘虯龙，朱藤缓步行松中。
治世乃有商山翁，青鞋不踏京尘红。
宦游已悟禽入笼，谁能薄禄仰釜钟。
百年驹隙成匆匆，一廛可老荆谿东。
送春
吴锡畴（宋代）

惆怅春归自不禁，日长门巷静沈沈。
应知不止为花地，沃沃桑麻雨露深。
钱塘江上
杨蟠（宋代）

一气连江色，寥寥万古清。
客心兼浪涌，时事与潮生。
路转青山出，沙空白鸟行。
几年沧海梦，吟罢独含情。
偈颂二十一首
释智愚（宋代）

四达皇皇，无边无表，
因甚有新有旧。会得此去汉阳不远，
不然黄鹤楼前鹦鹉洲。
念奴娇 其一 感怀
俞士彪（清代）

登高极望，正凄凉、满眼悲风冷雨。多少春华摇落后，回首但伤迟暮。

怪字空书，奈何频唤，此意堪谁诉。疏狂自笑，青衫无限尘土。

那更拾翠情慵，凌云笔老，病卧苍江渚。旧恨新愁千万种，怎得朱颜长驻。

红锦缠头，金貂贳酒，事事都轻负。唾壶频击，此生不信如许。
病目作近体诗五首
晁说之（宋代）

病目经旬作梦中，只应天意欲教慵。
诗成愿作瞎太祝，位极耻为盲老公。
不用千忧徒画足，何妨一笑谩书空。
颇不如喜见人志，好在春来六六峰。
集君山
吴竿（宋代）

生平豪气老难降，南山中分叹此江。
多病能消山屐几，清游幸尾使旌双。
天连远水碧千里，云护夕阳红半窗。
缱绻主人留客意，船头昏鼓又逢逢。
菩萨蛮·杨花飞尽莺声涩
赵长卿（宋代）

杨花飞尽莺声涩。杜娟唤得春归急。病酒起来迟。娇慵懒画眉。归奁金鸭冷。重唤烧香饼。著意炼龙涎。纤纤手逴烟。
姑苏杂咏 百花洲（在姑苏台下）
高启（明代）

吴王在时百花开，画船载乐洲边来。
吴王去后百花落，歌吹无闻洲寂寞。
花开花落年年春，前后看花应几人。
但见枝枝映流水，不知片片堕行尘。
年来风雨荒台畔，日暮黄鹂肠欲断。
岂唯世少看花人，纵来此地无花看。
广心楼绝句为杨升庵赋
朱曰藩（明代）

楼西鹦哥树，单栖铁鹦哥。
儿童作蛮语，花鸟入滇歌。
次韵马叔度再用前韵见寄
喻良能（宋代）

善弈从来数弈秋，胜游今作子长游。
才多已觉悬河似，诗妙无劳入海求。
画月裁云宁底巧，奔泉抉石一何遒。
谁知倾盖成胶漆，笑杀如新到白头。
厌金杯 戏咏萤灯
陈维崧（清代）

小似香囊，空于湘水，映疏萤、纱痕逾翠。墨花几幅，面面小徐熙，凉夜戏。

茉莉梢头轻缀。

频吹难灭，不剔长鲜，耿耿处、无情有思。楼昏月黑，嫌煞烛笼明，冰簟底。

窥见一星星事。
自笑
敖陶孙（宋代）

抱瓮终焉与世迷，斩轮久矣叹吾衰。
江南未必无佳士，海内何吾得二儿。
不共施梁争折角，却思陶谢与同时。
歌成未免傍人笑，农马虽专技已卑。